**Sajtóközlemény**

Azonnal közölhető, korlátozás nélkül felhasználható

***Kiadja****:* Budapesti Kommunikációs és Üzleti Főiskola
Budapest, 2015.01.13.

***További információk:***

Kubik Elvira, +36209163206, elvira@kubikelvira.com

**MozgóképEST**

**2015. január 19. hétfő, 17.00 - 24.00**

**Toldi Mozi**, Budapest 1054, Bajcsy-Zsilinszky út 36-38.

2012 szeptemberében a BKF Művészeti Karán első ízben indult el a **Mozgóképművész mesterszak.** A diákok a mozgóképkészítés valamennyi műfajában jártasságot szereztek, **kisjátékfilmeket, dokumentumfilmeket, televíziós műsorokat, animációs filmeket, reklámfilmeket, experimentális alkotásokat** készítettek.

2015. január 19-én a Toldi moziban megrendezésre kerülő MozgóképEST a Mozgóképművész mesterszak **diplomásainak** alkotásaiból mutat **válogatást**. Az est vendégei nemcsak a legsikeresebb vizsgamunkákat, köztük több díjnyertes alkotást tekinthetnek meg, hanem a **tanárok és a hallgatók** a **képzés tapasztalatait** is összegzik.

Az est házigazdája **Kepes András**, egyetemi tanár, a BKF Művészeti Tanácsának elnöke.

**MozgóképEST program**:

• 19:00-20:00: Toldi-klub - a szakirányok vezetői (**M. Tóth Éva, Salamon András, Miklós Mari, Born Ádám**) bemutatják saját specializációjukat

• 20:00-22:00: **BEST OF MOZGÓKÉPMŰVÉSZ ’12-14** – válogatás vetítés az osztály két év alatt készített legjobb vizsga- és diplomafilmjeiből (a bemutatott filmek és részletes információk alul)

• 22:00: Toldi-klub - **RICSÁRDGÍR** és **EDISON koncert**

Tisztelettel várjuk a szakma és a sajtó képviselőit, valamint az érdeklődőket.

A program **nyilvános és ingyenes**, beengedés érkezési sorrendben.

**Helybiztosítás** igényelhető a mozgokepest@gmail.com címen január 18-án, vasárnap 20.00-ig.

**BEST OF MOZGÓKÉPMŰVÉSZ ’12-14 programban vetített filmek:**

**Deni** (Szekeres Norbert, kisjátékfilm, 0:11:39)

Egy elveszett, fiatal, húszas éveiben járó srácról, Deniről szól a film, akiről megtudjuk,hogyan változott meg gyökeresen az élete egyik napról a másikra, hogyan került pszichoterápiás csoportkezelésre és akitől megtanuljuk, milyen lépésekben győzzük le a kínzó szerelem érzését egy hosszú kapcsolat befejeztével.

**Multiball Love Story** (Császár Krisztina, animáció, 0:02:01)

Szerelem első látásra, ami szemlátomást sodor a végzeted felé, egy rövid ám annál tartalmasabb utazás mely végül felnyitja a szemedet.

**Parafrázis** (Kemény Eszter, kisjátékfilm, 0:07:20)
Egy férfi érkezik a gyönyörű barokk épületbe, melynek folyosóit járva a női szeszélyről, gonoszságról töpreng. Monológjának tárgyát keresi, aki híres festményeket megidézve jelenik meg.

**Telep** (Márton Dániel, kisjátékfilm, 0:27:30)
A történet egy sötét lakótelepen játszódik, ahol egymást érik a különös, hátborzongató események. Mindenkinek van vaj a füle mögött, senki sem ártatlan.

**Ricsárdgír – Én dalom** (Márton Dániel, videoklip, 0:03:47)
Az Éndalom a  Ricsárdgír zenekar harmadik videoklipje, amelyben Alma átveszi az irányítást és megnyeri a háborút.

**Kimenő** (Tóth Gergely, kisjátékfilm, 0:33:00)
Egy rendőrőrsön kihallgatás zajlik. A tiszt formális kérdései mögött bántó cinizmus bujkál. Az intézetis lány bűnrészessége saját tragédiájában valóban evidencia? Miért nem érkezett vissza időben a vonatállomásra miután meglátogatta édesanyját? Hol töltötte az éjszakát? És legfőképp, miért talált rá egy járőr hajnalban bekábultan, miközben meztelenül tántorgott az utcán. Feltárul a történet, melyet az egyre ítélkezőbb és perverzebb rendőrségi kihallgatás taglal, illetve keretez.

**Nagy utazás** (Bálint Szilárd, animáció, 0:04:11)
Sosem könnyű eldönteni, hova menjen az ember nyaralni. Különösen, ha váratlan útitársak is akadnak.

**Zserbó** (Kemény Eszter, kisjátékfilm, 0:16:35)
A nem túl távoli jövőben játszódik a történet Budapesten. Az utcák üresek, az üzletek sorba zárnak be és költöznek nyugatabbra, a társadalomból hiányoznak a fiatalok, elkerülhetetlen a város leépülése. Ebben a környezetben próbál érvényesülni Ricsi, aki utolsó fiatalként maradt az országban.

**Purgatórium** (Tasi Tibor, kisjátékfilm, 0:23:55)
Egy bosszúszomjas ázsiai fiú alászállása az alvilág bugyraiba, hogy kimenthesse egyik szerettét az illegális prostitúció karmai közül. A Purgatórium a dél-koreai Park Chan-wook bosszúfilmjei előtt tiszteleg, nem kis fába vágva ezzel a fejszét.

**Rucomil** (Szekeres Norbert, kisjátékfilm, 0:24:00)

Egy külvárosi elmegyógyintézetbe a minisztérium által kiküldött szakértő (Koltai Róbert) érkezik, hogy felmérje a betegek elmeállapotát. A főorvos (Pindroch Csaba) és jó barátja Sanyi (Elek Ferenc) az ápoló egy tervet eszelnek ki annak érdekében, hogy megmentsék az intézményt a bezárástól. A tervük jól működik, amíg két beteg véletlen folytán keresztül nem húzza a számításaikat.

***A Budapesti Kommunikációs és Üzleti Főiskoláról***

*A Budapesti Kommunikációs és Üzleti Főiskola Magyarország legnagyobb művészeti képzési portfolióval rendelkező felsőoktatási intézménye. A BKF-en  2 karon, 4 fő képzési területen (kommunikáció, üzlet, turizmus, művészet) folyik képzés. A folyamatosan bővülő magyar és angol nyelvű képzési kínálatban jelenleg 29 alapszak, 12 mesterszak, 27 szakirányú továbbképzés, és 18 felsőoktatási szakképzés közül válogathatnak a főiskola iránt érdeklődők. A BKF-nek jelenleg több mint 7000 hallgatója van, akik 2011-től már nemcsak a fővárosban, hanem Hódmezővásárhelyen, a főiskola Regionális Tudásközpontjában is folytathatják tanulmányaikat. Az intézmény 2001 óta meghatározó és folyamatosan növekvő szereplője a hazai felsőoktatásnak. Tevékenysége elismeréseként 2011-ben és 2012-ben is elnyerte a Superbrands védjegyet. A BKF jelenleg 70 külföldi intézménnyel tart fent partneri kapcsolatot 27 országban. A 2009-ben indult művészeti képzéseken jelenleg 12 alap- és 7 mesterszak közül választhatnak a leendő hallgatók. A Művészeti képzések partnere többek között a Walt Disney Company, az Europa Design Hungary Zrt., Nanushka, az Origo Film Studio, a Lengyel Intézet, Iparművészeti Múzeum, az MTVA. Képességfejlesztő tréningrendszere egyedülálló itthon.*